বর্ষা শেষ হয়ে শরৎ শুরু হয়েছে। মাঠের ধানও পাকতে শুরু করেছে। বর্ষার পানিতে লম্বা ধান গাছগুলো পানির উপরে ভেসে থাকতো। পানি নেমে যাওয়াতে সেগুলো তখন মাটির উপরে নেমে এসেছে। আর দশ পনের দিন বাদেই ধান কাটা শুরু হবে। নতুন ধানে ভরে ওঠবে কৃষকের গোলা। খালের পানি সেচে সেখান থেকে কই, শিং, মাগুরসহ দেশী মাছ ধরার উৎসব যেন শুরু হয়ে গিয়েছে। আর কদিন বাদেই নুতন ধানের সুগন্ধি চালের সাথে শিং, মাগুর মাছের ঝোল খাওয়ার কথা- মনে আসতেই জিভে জল আসে জাফরের। বাড়ির পাশেই একটা খাল আছে। সেখানে প্রচুর মাছ পাওয়া যায়। তাছাড়া কাজলা নদির পানি কমলে আর রোদের তাপ বৃদ্ধি পেলে প্রচুর মাছ পাওয়া যায় সেখানে। এবারও জাফর মাছ ধরবে সিদ্ধান্ত নিয়েছে। তবে তার বাবা বৃত্তি পরীক্ষার জন্য আগেই নিষেধ করে দিয়েছেন মাছ ধরার ব্যাপারে।